‘NUSA’ลุยปั้นงานในมือปันผลเร็วขึ้น
“ณุศาศิริ” เผยไตรมาสแรกตุนงานในมือ 1,500 ล้านบาท ฝันหวานไม่นานปันผล
24 เม.ย. 2555

“ณุศาศิริ” เผยไตรมาสแรกตุนงานในมือ 1,500 ล้านบาท ฝันหวานไม่นานปันผล
นายวิษณุ เทพเจริญ ประธานเจ้าหน้าที่บริหาร บริษัท อั่งเปา แอสเสท (NUSA) เปิดเผยว่า ไตรมาสแรกปี 2555 งานในมือ (Backlog) เพิ่มขึ้นต่อเนื่อง ล่าสุดปรับขึ้นมาเป็น 1,500 ล้านบาท มั่นใจสิ้นปีนี้จะขึ้นไปถึง 6,000 ล้านบาท ตามเป้าหมายที่วางไว้ คิดเป็นอัตราการเติบโต 200% จากปีก่อนที่มีเพียง 2,000 ล้านบาท
สาเหตุเนื่องจากผู้บริโภคมีความเชื่อมั่นโครงการของณุศาศิริ นอกจากนี้ทีมงานบริษัททำงานหนัก โดยมีเป้าหมายผลักดันให้บริษัทเติบโตต่อเนื่อง มีผลประกอบการดี ผลักดันให้บริษัทจ่ายเงินปันผลผู้ถือหุ้นได้เร็วขึ้น
สำหรับกลยุทธ์สำคัญของณุศาศิริอยู่ที่ความเฉพาะเด่นชัดในเรื่องการกำหนดที่ตั้งโครงการโดดเด่น ตอบสนองความต้องการลูกค้าได้
นายวิษณุกล่าวถึงแผนดำเนินธุรกิจปีนี้ว่า เตรียมเปิดโครงการ 5 โครงการ เป็นโครงการแนวราบ 4 โครงการ และแนวสูง 1 โครงการ มูลค่ารวม 8,200 ล้านบาท ปัจจุบันมีโครงการทั้งหมด 9 โครงการ มูลค่า 8,100 ล้านบาท
“ผลดำเนินงานไตรมาสแรกจะไม่ทำให้ผู้ถือหุ้นผิดหวัง ประเมินจากงานในมือที่มีเข้ามา และความสามารถบริหารต้นทุนต่ำ ผลประกอบการที่ดี ทำให้บริษัทจ่ายเงินปันผลผู้ถือหุ้นเร็วขึ้น” นายวิษณุ กล่าว
นางศิริญา เทพเจริญ รองกรรมการผู้จัดการ NUSA กล่าวว่า การลดทุนจดทะเบียน โดยรวบหุ้นจาก 10 หุ้นเหลือ 4 หุ้น ไม่ส่งผลกระทบกับผู้ถือหุ้นและราคาหุ้น แต่ผู้ถือหุ้นจะได้รับประโยชน์จากเงินปันผลเร็วขึ้น คาดผลดำเนินงานปี 2555 มีทิศทางที่ดีสามารถจ่ายปันผลได้ในปี 2556